Greinendur hjá norska fjárfestingabankanum ABG Sundal Collier meta virði stoðtækjaframleiðandans Össurar á 49 danskar krónur á hlut eða sem samsvarar markaðsvirði upp á rúmlega 20,8 milljarða danskra króna . Samsvarar það um 380 milljörðum íslenskra króna . Verðmatið er um 9% yfir núverandi markaðsvirði Össurar og mælir fjárfestingabankinn því með kaupum í félaginu . Greinendur bankans hækkuðu verðmatsgengi félagsins um 19,5% frá síðasta mati en hækkunin byggist á sterku uppgjöri Össurar fyrir annan ársfjórðung auk þess sem fyrirtækið hækkaði spá sína fyrir innri tekjuvöxt á árinu úr 4 – 5% í 5 – 6% sem greinendur ABG telja vel gerlegt og líklegra sé að vöxtur ársins verði á efri enda bilsins . Í verðmatinu er gert ráð fyrir að langtíma söluvöxtur verði 5% , EBITDA-framlegð verði 23% og að veginn fjármagnskostnaður ( WACC ) verði 7% .